अर्थशास्त्रम्/अधिकरणम् ७/अध्यायः २
संधि-विग्रहयोस्तुल्यायां वृद्धौ संधिं उपेयात्  ।। ०७.२.०१  ।।
 विग्रहे हि क्षय-व्यय-प्रवास-प्रत्यवाया भवन्ति   ।। ०७.२.०२  ।।
 तेनऽसन-यानयोरासनं व्याख्यातं   ।। ०७.२.०३  ।।
 द्वैधी-भाव-संश्रययोर्द्वैधी-भावं गच्छेत्  ।। ०७.२.०४  ।।
 द्वैधी-भूतो हि स्व-कर्म-प्रधान आत्मन एवौपकरोति । संश्रितस्तु परस्यौपकरोति । नऽत्मनः   ।। ०७.२.०५  ।।
 यद्-बलः सामन्तस्तद्-विशिष्ट-बलं आश्रयेत्  ।। ०७.२.०६  ।।
 तद्-विशिष्ट-बल-अभावे तं एवऽश्रितः कोश-दण्ड-भूमीनां अन्यतमेनास्यौपकर्तुं अदृष्टः प्रयतेत   ।। ०७.२.०७  ।।
 महा-दोषो हि विशिष्ट-बल-समागमो राज्ञाम् । अन्यत्रारि-विगृहीतात्  ।। ०७.२.०८  ।।
 अशक्ये दण्ड-उपनतवद्वर्तेत   ।। ०७.२.०९  ।।
 यदा चास्य प्राण-हरं व्याधिं अन्तः-कोपं शत्रु-वृद्धिं मित्र-व्यसनं उपस्थितं वा तन्-निमित्तां आत्मनश्च वृद्धिं पश्येत्तदा सम्भाव्य-व्याधि-धर्म-कार्य-अपदेशेनापयायात्  ।। ०७.२.१०  ।।
 स्व-विषयस्थो वा नौपगच्छेत्  ।। ०७.२.११  ।।
 आसन्नो वाअस्य च्छिद्रेषु प्रहरेत्  ।। ०७.२.१२  ।।
 बलीयसोर्वा मध्य-गतस्त्राण-समर्थं आश्रयेत । यस्य वाअन्तर्धिः स्यात् । उभौ वा   ।। ०७.२.१३  ।।
 कपाल-संश्रयस्तिष्ठेत् । मूल-हरं इतरस्यैतरं अपदिशन्  ।। ०७.२.१४  ।।
 भेदं उभयोर्वा परस्पर-अपदेशं प्रयुञ्जीत । भिन्नयोरुपांशु-दण्डं   ।। ०७.२.१५  ।।
 पार्श्वस्थो वा बलस्थयोरासन्न-भयात्प्रतिकुर्वीत   ।। ०७.२.१६  ।।
 दुर्ग-अपाश्रयो वा द्वैधी-भूतस्तिष्ठेत्  ।। ०७.२.१७  ।।
 संधि-विग्रह-क्रम-हेतुभिर्वा चेष्टेत   ।। ०७.२.१८  ।।
 दूष्य-अमित्र-आटविकानुभयोरुपगृह्णीयात्  ।। ०७.२.१९  ।।
 एतयोरन्यतरं गच्छंस्तैरेवान्यतरस्य व्यसने प्रहरेत्  ।। ०७.२.२०  ।।
 द्वाभ्यां उपहतो वा मण्डल-अपाश्रयस्तिष्ठेत् । मध्यमं उदासीनं वा संश्रयेत   ।। ०७.२.२१  ।।
 तेन सहएकं उपगृह्यैतरं उच्छिन्द्याद् । उभौ वा   ।। ०७.२.२२  ।।
 द्वाभ्यां उच्छिन्नो वा मध्यम-उदासीनयोस्तत्-पक्षीयाणां वा राज्ञां न्याय-वृत्तिं आश्रयेत   ।। ०७.२.२३  ।।
 तुल्यानां वा यस्य प्रकृतयः सुख्येयुरेनम् । यत्रस्थो वा शक्नुयादात्मानं उद्धर्तुम् । यत्र वा पूर्व-पुरुष-उचिता गतिरासन्नः सम्बन्धो वा । मित्राणि भूयांस्यतिशक्तिमन्ति वा भवेयुः   ।। ०७.२.२४  ।।
 प्रियो यस्य भवेद्यो वा प्रियोअस्य कतरस्तयोः  । ।। ०७.२.२५अ ब  ।।
 प्रियो यस्य स तं गच्छेदित्याश्रय-गतिः परा   ।। ०७.२.२५च्द्  ।।